**ХҮҮХЭД ХАМГААЛЛЫН ТУХАЙ ХУУЛЬД НЭМЭЛТ,**

**ӨӨРЧЛӨЛТ ОРУУЛАХ ТУХАЙ ХУУЛИЙН ТӨСӨЛД**

**ХИЙСЭН ЗАРДЛЫН ТООЦООНЫ ТАЙЛАН**

Хүүхэд хамгааллын тухай хуульд нэмэлт, өөрчлөлт оруулах хуулийн төслийг хэрэгжүүлэхтэй холбогдон гарах зардлыг Хууль тогтоомжийн тухай хуулийн 18 дугаар зүйлийн 18.1 дэх хэсэгт “Хууль тогтоомжийн төслийг баталснаар тухайн хууль тогтоомжийн үйлчлэх хүрээнд хамрагдах иргэн, хуулийн этгээд, төрийн байгууллагын үйл ажиллагаанд үүсэх зардлын тооцоог тухай бүр гаргаж, зардал, үр өгөөжийн харьцааг энэ хуулийн12.1.4-т заасан аргачлалын дагуу тодорхойлно.” гэж заасны дагуу Засгийн газрын 2016 оны 59 дүгээр тогтоолын 4 дүгээр хавсралтаар батлагдсан “Хууль тогтоомжийг хэрэгжүүлэхтэй холбогдон гарах зардлын тооцоо хийх аргачлал” /цаашид “аргачлал” гэх/-ыг баримтлан тооцов.

Хуулийн төслийн зохицуулалтаар шинээр орж байгаа чиг үүргийг хэрэгжүүлэхтэй холбогдон гарах зардлыг тооцоолсон болно.

Хууль тогтоомжийг хэрэгжүүлэхтэй холбогдон гарах зардлыг тооцоход доор дурдсан нийтлэг зарчмыг баримтлан ажилласан болно:

* төрийн байгууллагын гүйцэтгэх үүрэг нэг бүрийг оновчтой тодорхойлох;
* үүрэг гүйцэтгэхэд зарцуулах хугацааг тогтооход бодитой хандах;
* бодит тоо баримт, мэдээлэлд тулгаарлах;
* аргачлалд заасан тооцоо хийх үе шатыг баримтлах.

**Зардал тооцох субьект:**

 Хүүхэд хамгааллын тухай хуулийн 18 дугаар зүйлийн 18.5-д “Аймгийн сум, нийслэлийн хороонд хүүхэд, гэр бүлийн асуудал хариуцсан орон тооны нийгмийн ажилтан ажиллана. Хүүхэд гэр бүлийн асуудал хариуцсан нийгмийн ажилтанг аймаг, дүүргийн гэр бүл, хүүхэд, залуучуудын хөгжлийн асуудал хариуцсан дарга Төрийн албаны тухай хуулиар тогтоосон шаардлагыг хангасан иргэнийг сонгон шалгаруулж томилж, чөлөөлнө” хэмээн заасан.

Ийнхүү уг төслөөр орон нутгийн түвшинд /сум, хороонд/ хүүхэд хамгааллын үйлчилгээг хүргэх, орон тооны нийгмийн ажилтан ажиллуулах, тэднийг бодлого, зохицуулалт, удирдлага арга зүйгээр хангах чиг үүргийг ХНХЯ, түүний харъяа агентлагийн чиг үүрэгт хамруулж байгаа тул орон нутгийн түвшинд /сум, хороонд/ орон тооны нийгмийн ажилтан ажиллуулахтай холбоотой төрийн байгууллагад үүсэх зардлыг тооцоог хийнэ.

**НЭГ. ТӨРИЙН БАЙГУУЛЛАГАД БУЮУ УЛСЫН ТӨСӨВТ ҮҮСЭХ ЗАРДАЛ**

Хүүхэд хамгааллын тухай хуульд нэмэлт, өөрчлөлт оруулах хуулийн төслөөр дээр дурдсаны дагуу төрийн холбогдох байгууллагуудад тодорхой чиг үүрэг нэмэгдэж байгаатай холбогдон үүсэх зардлыг тооцоолсон болно. Гэхдээ чиг үүргүүд нь нэмэгдсэн гэхээсээ илүүтэй одоогийн чиг үүргийг нарийвчлан тодорхойлж, дутуу байгаа орон тоог нэмж ажиллуулахад зардал үүснэ.

Төрийн байгууллагын зүгээс хуулийн төслийн хүрээнд заасан чиг үүргийг хэрэгжүүлэхтэй холбоотой зардал буюу улсын төсөвт үүсэх зардлыг тухайн ажил үйлчилгээг гүйцэтгэхэд шаардагдах хүний нөөцийн хэрэгцээг тодорхойлсны үндсэн дээр нэг албан хаагчид шаардагдах зардлаар үржүүлэн тооцсон ба дараахь үе шаттайгаар гаргалаа.

1.Хуулийн төсөлд тусгагдсан төрийн байгууллагын гүйцэтгэх үүрэг буюу ажил, үйлчилгээ нэг бүрийг тодорхойлох;

2.Ажил, үйлчилгээг гүйцэтгэх хугацааг тодорхойлсны үндсэн дээр шаардлагатай хүний нөөцийг хэрэгцээг тогтоох;

3.Хүний нөөцтэй холбоотой гарах зардлыг урьдчилан тооцох;

4.Бусад зардал буюу материаллаг зардлыг нэгтгэн тооцох;

5.Хувилбарыг нягтлах.

**Нэгдүгээр үе шат: Хуулийн төсөлд тусгагдсан төрийн байгууллагын гүйцэтгэх үүрэг буюу ажил, үйлчилгээ нэг бүрийг тодорхойлох**

Хүүхэд хамгааллын тухай хуульд нэмэлт, өөрчлөлт оруулах хуулийн төслөөр зохицуулж байгаа харилцаа одоогоор Засгийн газрын тухай хууль, Агентлагийн тухай хууль, хуулийг дагалдан гарсан журмаар зохицуулагдаж байгаа болно. Иймээс хуулийн төсөлд тусгагдсан бүтэц, зохион байгуулалттай холбоотой зохицуулалтууд нь бүгд шинээр зохицуулагдаж байгаа харилцаа биш, одоо байгаа бүтэц, тогтолцооны тогтвортой ажиллагааг хангах зорилгоор хуульчилж байгаа гэж ойлгож болно.

 Аргачлалд заасны дагуу эхлээд чиг үүрэг буюу үйл ажиллагааг тодорхойллоо. Хүүхэд хамгааллын тухай хуулийн 18 дугаар зүйлд заасны дагуу нэмэгдэх орон тооны нийгмийн ажилтан нь орон нутгийн түвшинд /сум, хороонд/ хүүхэд хамгааллын үйлчилгээг хүргэх үндсэн чиг үүрэгтэй.

Хуулийн төсөлд заасан чиг үүргүүд нь хүүхэд хамгааллын асуудал хариуцсан төрийн байгууллагын бүтэц, зохион байгуулалтын хүрээнд хэрэгжихээр зохицуулсан тул энэхүү төрийн байгууллагын хэсэгт хүүхэд хамгааллын асуудал хариуцсан төрийн байгууллагын бүтэц, зохион байгуулалт, чиг үүрэгтэй холбоотой үүсэх зардлын тооцоо хийгдэнэ.

**Хоёрдугаар үе шат:** **Үүрэг буюу ажил үйлчилгээг гүйцэтгэх хүний нөөцийг тодорхойлох.**

Хүний нөөцийг тодорхойлохдоо Гэр бүл, хүүхэд, залуучуудын хөгжлийн газрын орон тооны судалгаа, Засгийн газрын 2010 оны 334 дүгээр тогтоолын хавсралтаар батлагдсан нийгмийн ажилтны норматив, орон нутгийн байршил, засаг захиргааны нэгжийн тоог үндэслэв.

Орон нутгийн нийгмийн ажилтан /хүний нөөц/-ы хэрэгцээг нийт улсын хэмжээгээр газар нутгийн байршил, засаг захиргааны нэгжээр тооцов. Нийгмийн ажилтнуудын гүйцэтгэх чиг үүргүүд нь өдөр бүр, сар, жилээр байнга давтагдан хийгдэх тасралтгүй үйл ажиллагаа учраас чиг үүрэг тус бүрээр хөдөлмөр зарцуулалтыг тооцох боломжгүй бөгөөд ийнхүү тооцох шаардлагагүй гэж үзэж, хүний нөөцийн хэрэгцээг бүтцээр нэмэгдэх орон тоогоор тодорхойлов.

ГБХЗХГ-аас авсан судалгаагаар одоо нийт 521 нийгмийн ажилтан ажиллаж байна.

Харин Засгийн газрын 2010 оны 334 дүгээр тогтоолын хавсралтаар батлагдсан нийгмийн ажилтны нормативыг үндэслэсэн тооцон үзэхэд:

Баримталсан норматив: Засгийн газрын 2010 оны 334 дүгээр тогтоолын хавсралтаар батлагдсан нийгмийн ажилтны норматив

|  |  |  |  |
| --- | --- | --- | --- |
| Сумын хүн амын тоо | Нийгмийн ажилтны тоо | Хорооны хүн амын тоо |  Нийгмийн ажилтны тоо  |
| 1000-3000 | 1 | 4000-5000 |  1.0  |
| 3000-аас дээш | 1+нэмэгдэж байгаа 3000 хүн ам тутамд 1 нийгмийн ажилтан | 5000-аас дээш |  1+нэмэгдэж байгаа 5000 хүн ам тутамд  1 нийгмийн ажилтан  |

Сум, хорооны түвшинд ажиллах нийгмийн ажилтныг Засгийн газрын 2010 оны 334 дүгээр тогтоолоор баталсан нийгмийн үйлчилгээний жишиг нормативын дагуу тооцоход улсын хэмжээнд нийт 984 нийгмийн ажилтан ажиллах шаардлагатай байгаагаас одоо 581 ажилтан ажиллаж байгаа бөгөөд нэмж 403 ажилтан ажиллуулах хэрэгцээ байна.

Хуулийн төслөөр байвал зохих нийт хүний нөөцийг нормативын дагуу бүрдүүлэхэд 403 (964-581) хүн шаардлагатай гэсэн тооцоо гарч байна. ГБХЗХГ-ын гаргасан судалгаагаар эдгээрийн 164 нь нийслэлд, 239 нь орон нутагт хэрэгцээтэй байна.

ХҮНИЙ НӨӨЦИЙН НИЙТ ХЭРЭГЦЭЭ = 403 ХҮН.

**Гуравдугаар үе шат: Хүний нөөцтэй холбоотой гарах зардлыг урьдчилан тооцох**

Зардлын тооцоог хүний нөөцийн, материаллаг, бусад гэсэн 3 зардлын бүрэлдэхүүн хэсгүүдэд хувааж, тэдгээрийн нийлбэрийг гаргасны үндсэн дээр тодорхойлно.

Өмнөх үе шатанд гаргасан ажиллах шаардлагатай хүний нөөцөд зардлын бусад бүрдлүүдээс оногдох хэсгүүдийн нийлбэрээр уг зардал тооцогдох юм.

Аргачлалд заасны дагуу албан ёсны эх сурвалжаас авсан тоо баримтыг эх сурвалж болгохоор заасан тул нэг албан хаагчид ногдох хүний нөөцийн хувьсах зардал болон материаллаг зардлын талаарх мэдээллийг санхүү, төсвийн асуудал эрхэлсэн байгууллага, Гэр бүл, хүүхэд залуучуудын хөгжлийн газраас тодруулж, төсөв төлөвлөхөд ашигладаг норм, нормативыг харгалзан үзсэн болно.

Хүний нөөцийн зардлыг тооцох нормативын тухайд төрийн албан хаагчийн тохирох ангилал зэрэглэл, цалингийн сүлжээг баримтлав. Засгийн газрын 2007 оны 354 дүгээр тогтоолын 1 дүгээр хавсралтаар баталсан төрийн захиргааны албан хаагчийн албан тушаалын ангилал, зэрэглэл, Засгийн газрын 2019 оны 472 дугаар тогтоолын 2 дугаар хавсралтаар баталсан цалингийн сүлжээг баримтлав.  Хэрэгцээт орон тоог нийслэл, орон нутгаар гаргасан нь хоол унааны зардлын ялгаатай тооцоонд хэрэглэгдэнэ. Хоол, унааны мөнгө орон нутагт 1 өдөрт 3500 төг, нийслэлд 5000 төгрөг байхаар тооцов.

ТӨРИЙН ЗАХИРГААНЫ НЭГ АЛБАН ХААГЧИЙН

ЦАЛИНГИЙН ЖИЛИЙН ЗАРДАЛ

|  |  |  |  |  |  |  |  |
| --- | --- | --- | --- | --- | --- | --- | --- |
| № | Ангилал | үндсэн цалин |  нэмэгдэл  |  | хоол, унааны хөнгөлөлт /н, о/н-т/ |  Сарын цалин хөлс, төг | нэг хүний цалингийн зардал, төг  |
| 1 | ТЗ-4-3 нийслэл | 686,678 | 34,334 |  | 100,000 | 821,012 | 9,852,144 |
| 2 | ТЗ-4-3 /орон нутаг/ | 652,670 | 32,633 |  | 70,000 | 755,303 | 9,063,642 |

ХҮНИЙ НӨӨЦИЙН НИЙТ ЗАРДЛЫН ТООЦОО

|  |  |  |  |  |  |
| --- | --- | --- | --- | --- | --- |
|  | Нийт хүний нөөцийн тоо | Нэг хүний жилийн цалин | Нийт цалин | Нийгмийн даатгалын шимтгэл /12%/ | Нийт зардал  |
| Нийслэлд | 164 | 9,852,144 | 1,615,751,616 | 218,126,468 | 1,833,878,084 |
| Орон нутагт | 239 | 9,063,642 | 2,166,210,438 | 292,438,409 | 2,458,648,847 |
| Нийт  | 403 | - | 3,781,962,054 | 510,564,877 | 4,292,526,931 |

ХҮНИЙ НӨӨЦИЙН НИЙТ ЗАРДАЛ = 4,292,526,931 ТӨГРӨГ

**Дөрөвдүгээр үе шат: Бусад зардал буюу материаллаг зардлыг нэгтгэн тооцох**

**Материаллаг зардал:**

Төрийн албан хаагчийн материаллаг зардлыг тооцоход Засгийн газрын 2002 оны 120 дугаар тогтоолын 1 дүгээр хавсралтаар баталсан “**төрийн албан хаагчийн албан ажлын унаа,  өрөөний  талбайн  хэмжээ, тавилга, хэрэгслийн нийтлэг жишиг”-ийн** Дөрөв. Дэс түшмэл     /түүнтэй адилтгах албан тушаалтан/-ийн жишгийг баримтлав.

|  |  |  |  |  |
| --- | --- | --- | --- | --- |
| № | Тавилга хэрэгслийн төрөл | Тоо хэмжээ | нэг бүрийн үнэ | Нийт үнэ  |
| 1 | Бичгийн ширээ | 1 |  248,910.0  |  248,910.0  |
| 2 | Бичгийн ширээний сандал | 1 |  140,600.0  |  140,600.0  |
| 3 | Компьютер /иж бүрэн/ | 1 |  1,891,100.0  |  1,891,100.0  |
| 4 | Телефон утас | 1 |  14,120.0  |  14,120.0  |
| 5 | Компьютерийн ширээ | 1 |  184,300.0  |  184,300.0  |
| 6 | Бичиг хэрэг хадгалах шүүгээ | 1 |  417,700.0  |  417,700.0  |
| **Нийт дүн** |  **2,896,730.0**  |

 Эх үүсвэр: Тавилга, хэрэгслийн нэгжийн үнийг https://www.bsb.mn сайтнаас жишиг болгож авсан.

Нийт 403 албан хаагчдад тавилга, эд хогшил худалдан авах зардлын тооцоо:

|  |  |  |  |
| --- | --- | --- | --- |
| № | Албан хаагчын тоо | 1 албан хаагчид тавилга эд хогшил худалдан авах зардал | Нийт дүн /төгрөгөөр/ |
| 1 | 403 | 2,896,730 | 1,167,382,190 |

МАТЕРИАЛЛАГ ЗАРДЛЫН ДҮН = 1,167,382,190 ТӨГРӨГ

**Бусад зардал:**

Төрийн албан хаагч ажил төрлөө гүйцэтгэхэд бичиг цаас, харилцаа холбооны зардал зайлшгүй гарах шаардлагатай болохоор бусад зардалд бичиг, хэрэг шуудангийн зардлыг хамруулав.

|  |  |  |  |
| --- | --- | --- | --- |
| №№ | Албан хаагчын тоо | Нэг албан хаагчид ногдох зардал /сард 12500 төг, жилд 150000 төг/ | Нийт дүн /төгрөгөөр/ |
| 1 1 | 403 | 150,000 | 60,450,000 |

Эх үүсвэр: Төсвийн байгууллагуудын төсвийг тооцоход баримталдаг жишгээр тооцов.

БУСАД ЗАРДЛЫН НИЙТ ДҮН = 60,450,000 ТӨГРӨГ

**Төрийн байгууллагад буюу улсын төсөвт үүсэх нийт зардал**

Нийт зардлыг өснө тооцсон хүний нөөцийн зардал, материаллаг зардал, бусад зардлын нийлбэр дүнгээр тооцон гаргана:

|  |  |  |
| --- | --- | --- |
| № | Зардлын нэр | Мөнгөн дүн /төгрөг/  |
| 1 | Хүний нөөцийн зардал | 4,292,526,931 |
| 2 | Материаллаг зардал | 1,167,382,190 |
| 3 | Бусад зардал | 60,450,000  |
|  | НИЙТ  | 5,520,359,121 |

ТӨРИЙН БАЙГУУЛЛАГАД БУЮУ УЛСЫН ТӨСӨВТ ҮҮСЭХ НИЙТ ЗАРДЛЫН ДҮН = 5,520,359,121ТӨГРӨГ

Хуулийн төслийг батлан шийдвэрлэхэд төрийн байгууллагад буюу улсын төсөвт үүсэх нийт зардал 5,520,359,121 /5,5 тэрбум/ төгрөгийн тооцоо гарч байна.

**ХОЁР. ИРГЭНД ҮҮСЭХ ЗАРДАЛ**

Энэхүү хуулийн төслөөр иргэнд нэмэлт зардал үүсэхгүй тул “ИРГЭНД ҮҮСЭХ ЗАРДАЛ”-ын тооцоог хийгээгүй болно.

**ГУРАВ. ХҮҮХЭД ХАМГААЛЛЫН ТУХАЙ ХУУЛЬД НЭМЭЛТ, ӨӨРЧЛӨЛТ ОРУУЛАХ ТУХАЙ ХУУЛИЙН ТӨСӨЛТЭЙ ХОЛБООТОЙ ҮҮСЭХ НИЙТ ЗАРДАЛ**

|  |  |  |
| --- | --- | --- |
| № | Зардлын жагсаалт | Шаардагдах хөрөнгө, төгрөг |
| 1 | Төрийн байгууллага буюу улсын төсөвт үүсэх зардал | 5,520,359,121 |
| 2 | Иргэнд үүсэх зардал  | 0 |
|  | Нийт зардал  | 5,520,359,121 |

**ХУУЛИЙН ТӨСӨЛТЭЙ ХОЛБООТОЙ ҮҮСЭХ НИЙТ ЗАРДАЛ 5,520,359,121ТӨГРӨГ**

Хуулийн төслийг батлан шийдвэрлэхэд төрийн байгууллагад буюу улсын төсөвт үүсэх нийт зардал 5,520,359,121 /5,5 тэрбум/ төгрөгийн тооцоо гарч байна. Харин хуулийн төслийн дагуу иргэдэд ачаалал үүсэхгүй болно.

**---oOo---**